Eksperter: Kan bli dragkamp om kroppen
Russland blir trolig «tvunget» til å gi fra seg Aleksej Navalnyj (47), mener ekspert. Han tror familien må kjempe for liket.  – Russland har en historie med ikke å utlevere likene av folk de kaller terrorister, sier Aage Borchgrevink, forfatter og ansatt i Helsingforskomitéen, til VG. Fredag meldte russiske myndigheter at den verdenskjente opprørslederen Aleksej Navalnyj (47) var død. Først dagen etter ble dødsfallet bekreftet av Navalnyjs team, som samtidig krevde at kroppen ble utlevert til familien umiddelbart. Det har ikke skjedd: Mandag morgen sto Navalnyjs mor og hennes advokater utenfor likhuset der den avdøde kritikeren angivelig befinner seg, og ble nektet tilgang. – En av advokatene ble bokstavelig talt dyttet ut, skriver Navalnyjs talsperson Kira Yarmysh på X. Hun legger til at personalet ikke ville svare på spørsmål om hvor Navalnyjs kropp er. Frem til søndag var det fremdeles uklart hvor liket av den 47 år gamle regimekritikeren befant seg.  Deretter skrev den russiske eksilavisen Novaja Gazeta at kroppen er funnet på et likhus i Salekhard, en by i samme område som straffekolonien Navalnyj satt fengslet i. Liket er ikke obdusert, ifølge avisen Novaja Gazeta. En anonym kilde som blir sitert i saken, sier at kroppen har blåmerker og skrammer. Allerede fredag hevdet en russiskvennlig TV-kanal at Navalnyj døde av blodpropp. Navalnyjs tidligere lege gikk raskt ut og sa at det er umulig å stille denne diagnosen så kort tid etter dødsfallet. Yarmysh skriver på X mandag at dødsårsaken fremdeles ikke er fastslått og at etterforskningen utvides. Russiske myndigheter kan også, med loven i hånd, holde på kroppen i inntil 30 dager så lenge dette er begrunnet i hensynet til etterforskningen, ifølge menneskerettighetsgruppen OVD-info. Det finnes også et annet scenario: At familien aldri får kroppen. – Det er så veldig mange usikkerhetsmomenter i denne saken, sier NUPI-forsker Jakub M. Godzimirski til VG. – Navalnyjs krets og familie mener han ble tatt av dage. Da trenger de liket for å få bevis.  – Samtidig er det en slags tradisjon at Russland bruker nokså avanserte virkemidler for å bli kvitt sine motstandere. Når familien allerede har fått beskjed om at det vil ta en uke å få liket, kan det være noe russiske myndigheter gjør for å skjule spor, sier han.  Både Jakub M. Godzimirski og Aage Borchgrevink viser til at Russland aldri utleverte liket av den verdenskjente tsjetsjenske opprørslederen Aslan Maskhadov da han ble drept av russiske styrker i 2005.  – Hva hensikten med denne praksisen har vært, kan man lure på, sier Borchgrevink, som har skrevet boken «Krigsherren i Kreml».  – Det har ikke alltid vært gjort for å skjule bevis, det har snarere vært en del av et ydmykelsesaspekt. Det er krenkingen av familien som er poenget. Og for å vise hvor mektige de er. Russiske myndigheter har betegnet Navalnyj som en «utenlandsk agent» med en «ekstremistisk» organisasjon.  Borchgrevink er usikker på om familien noen gang vil få Navalnyjs kropp.  – Sånn som Putin holder på nå, så tror jeg det er mye som er mulig i Russland, dessverre. Også dette, selv om det selvsagt vil være veldig risikabelt, sier han.  I mars er det presidentvalg i Russland. Søndag meldte OVD-info at mer enn 12.000 personer har skrevet under på en appell til etterforskningskomiteen med krav om at familien får utlevert Navalnyj.  – Navalnyj var en mann som kunne få millioner av folk til å ta til gatene. Russerne må gjøre martyr av Navalnyj, og da vil det være dumt av Kreml å hjelpe til, sier Borchgrevink.  NUPI-forsker Godzimirski tror russiske myndigheter blir «tvunget» til å levere liket, men er spent på hvilke betingelser Navalnyjs familie eventuelt må gå med på.  – Jeg tror de kommer til å utlevere kroppen, men at de vil skape problemer for familien underveis, sier han.  – For eksempel ved å tvinge dem til å skrive under på at de ikke skal arrangere en stor, offentlig begravelse. Kroppen er viktig i russisk og ortodoks tradisjon. Jeg tror russiske myndigheter vil komme med et forslag familien ikke kan si nei til.  Jo lengre tid som går, jo vanskeligere blir det å få til en uavhengig obduksjon som fastslår den reelle dødsårsaken, påpeker Godzimirski.  – Til syvende og sist er det regimets ansvar at Navalnyj er død: Enten har de tatt ham av dage, men man kan heller ikke utelukke at helsen hans sa stopp. Den ble i stor grad påvirket og forverret som følge av måten han ble behandlet på, sier Godzimirski.  Den russiske opposisjonslederen har kritisert Putin åpent i årevis. I 2020 ble han forgiftet med den svært dødelige nervegiften Novitsjok. Siden 2021 har Navalnyj vært fengslet i straffekoloni – dømt for en rekke lovbrudd som hans støttespillere mener er politisk motivert. Siden han ble fengslet har han tilbrakt mer enn 300 dager i isolasjonscelle.  – Han fikk røff behandling, sier Godzimirski. 
Russiske myndigheter har bekreftet dødsfallet til den kjente opposisjonslederen Aleksej Navalnyj, men liket er ennå ikke utlevert til familien. Kroppen skal nå befinne seg i Russland, på et likhus i Salekhard.  Russiske myndigheter kan holde på kroppen i inntil 30 dager mens etterforskningen pågår. Det kan også hende at familien aldri får liket, ifølge Russland-eksperter VG har snakket med.  Dersom liket blir utlevert, kan familien bli tvunget til å skrive under på visse betingelser, som for eksempel at de ikke kan avholde offentlig begravelse, ifølge en NUPI-forsker. 